Eleverne på Horsens Statsskole har deltaget i vulgære optagelsesritualer for at blive valgt til festudvalget. Nu siger skolen stop.

På Horsens Statsskole vil man efter den seneste tids debat i medierne nu helt forbyde nøgenhed og kompromitterende videoer på skolen.

- Det handler jo først og fremmest om at beskytte de unge og sørge for, at de ikke kommer til at udstille sig selv på nettet på en måde, som de vil komme til at fortryde, siger rektor Flemming Steen Jensen til TV 2 Østjylland.

Får sparket dildo op i bagdelen

På Horsens Statsskole har der blandt andet været eksempler på, at elevernes kamp for at blive valgt til for eksempel festudvalget har bragt dem i kompromitterende situationer af seksuel karakter.

YouTube og de sociale medier er fyldt med videoer med seksuelle undertoner og vulgære optagelsesritualer til gymnasiers festudvalg.

Nogle videoer viser nøgne elever, unge der stikker ting mellem ballerne, og som udfører seksuelle udfordringer for at blive valgt til festudvalget.

- Jeg har set en video med en af vores skolekammerater fra 3.G, der får en dildo sparket op i sin røv. Og han gjorde det kun for at få en chance for at komme med i festudvalget, fortæller Ruslan Shebahv, som går på Horsens Statsskole.

Sex er sjovt

Ifølge eleverne bliver mange af videoerne delt og vist i frikvartererne på skolen.

- Jeg tror bare, det er en helt grundlæggende menneskelig ting at synes, at sex er sjovt, fordi det er en seriøs ting. Man ser det overalt. Vi ser det i fjernsynet i bedste sendetid, vi ser det, når vi ser satire. Vi læser om det, siger formand for festudvalget på Horsens Statsskole, Kristoffer Loft.

Elever vil søge grænser - trods forbud

Sidste år var rektor, Flemming Steen Jensen, nødt til at stoppe et indslag, hvor en gruppe drenge skulle barbere kønshår af hinanden.

- Der har vi været nødt til at være ude ved eleverne og sige, at det er over grænsen. Det vil vi ikke acceptere, og det vil vi ikke have, siger Flemming Steen Jensen, som heller ikke vil være bleg for at bortvise elever, som overtræder forbuddet.

Men selv om der nu er blevet opstillet klare grænser for, hvad man må og ikke må, så mener formanden for festudvalget, Kristoffer Loft, ikke, at det sætter en stopper for videodelingerne.

- Jeg tror, at eleverne bliver ved med at søge de her grænser og lave de her film, som de gør.